钦定古今图书集成/明伦汇编/闺媛典/第214卷 > 刘濂妻马氏
## 钦定古今图书集成/明伦汇编/闺媛典/第214卷 > 刘濂妻马氏

按《明外史列女传》：“平湖马节妇，诸生刘濂妻。年十六
归刘，十七而寡，矢志靡他。翁家甚贫，利其再适，必欲
夺其志，不与饮食，百计挫之，志益厉。尝闭门自经，或
救之，则系绝而坠于地死矣。急解之，渐苏。翁又阴纳
沈氏，聘其姑，诱与俱出，令女奴抱持过沈舟。妇投河
不得，疾呼天救我。须臾风雨昼晦，疾雷击舟，欲覆者”
数四，沈惧，迺旋舟还之。事闻于县，县令妇别居。时父
兄尽殁，无可归，假寓一学舍，官赡之以老。